
    Kada bih mogao još jednom porazgovarati sa Seamusom Heaneyem (1939–2013), zadnjim bardom 20. stoljeća, rekao bih mu:

     

    Ne, dragi Seamusu, ni ovdje nema prerija

koje u suton režu veliko sunce

    Više nego na tvom zelenom otoku

sve je ovdje skučeno

ubogo i malo

Ovdje lopatu u zemlju ne možeš zariti

Plitka je

    Zamahnem li lašunom

udarit ću u kamen

Katkada zaiskri

     

    Rekao bih mu da me je zadivio skromnošću kada mi je rekao da su svi irski pjesnici samo fusnote velikom Yeatsu. Iz Yeatsovih visina sišao je na zemlju i to iskustvo pretočio u „zemnost“ svojih stihova.

  
    I.

  
    POČECI

     

    Zalud je ovdje tražiti tragove dolaska

iskati urez

ili zapis o početku

    Crkveni spisi su kratkoga vijeka

Na bakrorezima

između slobodnolebdećih toponima

Foreccia de S Nicolo

Zabalachtie

Soline

samo gluha

tupa praznina

    Grobljanski su datumi

najvećma onih koje smo poznavali

Čak se ni na Fortisa ne možemo žestiti

u njegovu putopisu nas nema

osim onih kapi smole što cure iz tršalja

koje su pustili rasti pastiri

zbog hladovine koja pruža stoci za ljetne žege

    Jesu li tu stoku čuvali Morlaci

jesmo li mi Vlasi

jesu li to bili Hrvati

Srbijanci ili Albaneži

meni je svejedno

kao što ni ti stokogoniči nisu marili

za one koji su tu bili prije njih

  
    PODRIJETLO (I)

     

    Nisam bio sa starješinama

kada im je došao glasnik iz obale

obećao im motiku

pristanu li služiti gospodaru

    Zamišljam svojtu

zamišljam mazge

pse

ovce

nešto peradi

zamišljam ih na uzvisini iznad Mandaline

njihov prvi pogled na blata

i spuštanje kosom u dol

    Zastaju na obali

okreću leđa moru

utaboruju se i prihvaćaju dar krša

    Skupljam ovčje balege

i pripuštam u pjesmu

sve njih

mučaljive

pogurene

prašnjave od puta

    Dobro nam došli

  
    PODRIJETLO (II)

     

    Dobro nam došli i vi

pristigli na ovu obalu morskim putem

ne kao brodovlasnici

ne kao noštromi

ne kao ribari

niti kao mornari

    Refužo čeljad

uljuđenog otoka

vi ste bili mletački višak

vi ste bili služinčad

vi težaci

koje je gospodar Zablaća

naselio

u bunj

u kamene potleušice

u poetiku bestijalnosti

  
    PODRIJETLO (III)

     

    Druga kazivanja o početku su tlapnja

    Ovdje nije bilo brodoloma

ovdje nije bilo argonauta

rodoslovlje je ovdje kratkoga vijeka

ne preporučam prerevna iskapanja

štogod bi se moglo naći

    Pristigli ste bez popudbine

gorštaci i boduli

ne baš sol zemlje

na ovaj krš

između solana i mora

    Vaša je to zemlja:

i negdašnje zgarište

i blato

i gaj

pustopoljina i vrtača

borova šuma

: ova zemlja vaših kavgi

    Zemlja je to o kojoj slušah u njujorškom restoranu

Ponticelli na Broadwayu u Queensu

ne više kao o zavičaju

nego kao o prigodi za ulaganje

    Zemlja

između katastra zemljišnjika i sudskog pravorijeka

    Zemlja po kojoj sada ruju geodeti

po kojoj ruju naše mržnje i strahovi

naše đelozije

    Zemlja

koju posjedujemo kao desetinu

petnaestinu

zemlja razdijeljena u paramparčad

usitnjena kao i mi sami

u pravo vlasništva nad osamom

  
    UTEMELJITELJI

     

    Ovaj poluotok je naš

reče Antun

Ivan ili Josip Fontana

Ovdje s desne strane uvale

sagradismo vilu s uljarom

Trebali su nam krčitelji

trebali su nam kopači

trebali su nam stokočuvari

trebali su kovači

da iskuju motiku i lopatu

plug

obruče za bačve

    Podanici su nam došli iz vrleti Zagore

drugi

s otoka

Marni su i poslušni

tvrdi

mučaljivi i uporni

Prinose nam masline i mošt

ispunjavaju svoje dužnosti

    Stamen je kamen na kome stoji kuća ova

kamenice pune ulja

bačve nabrekle od vina

    Car me je odlikovao titulom viteza

„di Val salina“

Kako i dolikuje tituli

pozvao sam Pavla Bionia

da mi sagradi kapelu

naručio sliku Svetog Ivana Krstitelja

kod Salghettia Driolia

Oba me upitaše zašto baš ovdje

    Prozori su mi otvoreni moru

gledam ga za zlog ili dobrog vjetra

zaštićen ovdje od njegova bijesa

i znam da će mi moj puk

napuniti konobu

nahraniti živinu

donijeti drva za ogrjev

Ovdje mi je dobro

potrudit ću se da tako ostane

  
    ČOVJEK I MORE

     

    Težak i težakinja

čobanin i čobanica

skidaju suknene bičve

bojažljivo moče noge u moru

Desetljeća će proći

prije negoli se osmjele

zakoračiti do koljena

pa do pasa

do tjemena uroniti u vodu

    Krčitelj crvenice

čuvar ovaca i krava

postajao je

Homo littoralis

čovjek priobalja

svakim suočenjem s nepodatnošću mora

s jezom koju budi njegova nespoznatljivost

    Ma kakvo mare nostrum

koješta

more je uvijek tuđe

more je uvijek bilo i bit će

samo svoje

  
    DOMORODAC GOVORI ISELJENIKU

     

    Vama prekomorska braćo

naviklima na priču o poslanju u divljini

vama nastanjenima u zemlji

koja sebi tepa da je grad na brdu

naša je priča odveć profana

    Da je ovdje bilo kakvog poslanja

po nalogu čovjeka ili boga

recimo nekakvog dekreta velmože

nekakvog egzodusa

pamtili bi ih pismohrana

ili makar usmena predaja

Ne, ovdje nema ništa od toga

    Na poluotok smo stigli po diktatu želuca

nalog su izdali tupi pogledi

gladne djece

u otočkom uboštvu

zavijanje zvjeradi

u kraškoj vrleti

    Stoga kada pustite sondu u mrak prošlosti

do načuljenih ušiju

neće doprijeti

prisan glas srodnika i pretka

nego mucanje gladi i zavijanje zvijeri

koje baštinimo

kao sva čeljad dalmatinskog krša

  
    II.

  
    SUHOZID

     

    Reci suhozid

reci mocire

reci gromača

suhomeđa

Suglasnici kao da miluju

sivi

kišama isprani kamen

    Reći krčiti

je već drugi par opanaka:

zamahnuti lašunom

zariti polugu

uza kamen

labaviti ga i čupati

rukama slagati

    Danas na obližnjem veleučilištu

poučavaju vještinu slaganja kamena

ruše zidove i gomile

zaboravljaju da su se gromače

nekad crvenile

ali nipošto od stida

  
    JADRAN KAKAV JE NEKAD BIO

     

    Kažite im stoga nešto o krčevini

poučite ih kopanju

poučite ih jamanju

poučite ih lozi i maslini

poučite ih bodljikavoj drači

poučite ih smriki i rakiti

poučite ih kako držati motiku

poučite ih njome zamahnuti

nemojte da odveć brzo odustanu

    Uputite ih kako opkoračiti brazdu

kako se nad njome sagnuti

kako škrpetom odgurnuti i zbiti iskopanu zemlju

Podijelite s njima kruh i slaninu

gutljaj bevande

odahnite u hladu smokve

Vratite ih onda opet u brazdu

da dirinče dok ima danje svijetlosti

    Trudne i prašnjave

pustite ih da pješače doma

Prije toga isključite struju

zatvorite slavine

neka zaspu mrtvi umorni

u prašini i znoju tijela svoga

Poslije toga više ni u snu

neće htjeti prizvati

Jadran kakav je nekad bio

  
    ZABLAĆKI SAPUN

     

    Pralo se gnjilom

zablaćkim sapunom

na vruljama boćate vode

    Prali su se dronjci

tukli teški popluni

    Nisu prali žlice i viljuške

iz straha da ih pranje ne stanji

    Kasnije su se na vrucima

prale iznutrice

zaklanih prasaca

    Ni dan-danas

ne mogu isprati sa sebe

gnjilom požutjelo more

ili more crveno od krvi

nad kojim dreče poludjeli galebovi

  
    PATRIJARSI

     

    Patrijarsi obora

tvrdi i osorni vladari polja

čeljadi i stoke

    Kažu za mog pretka

da su se sve žene u kući

morale okupiti

poduprti ga

pridržati mazgu

da bi uzjahao Napoleon

gaja i vinograda

    Za večerom se znao red:

žene za jednim

muški za drugim stolom

    Napoleonu bi u zajedničku zdjelu

koncem vezali stabljike zelja

najmekši smotuljak

za kojim nitko

ama baš nitko drugi

nije nikada posegnuo

  
    ŽENE

     

    žene sagnute nad zemljom

žene sa zavežljajem drva na glavi

žene u dimu i lugu kamina

žene težakinje

žene peračice

žene kuharice

žene kućanice

žene četiri kantuna svakoga doma

žene djevojčice

žene sestre

žene žene

žene rodilje

žene majke

žena koja je rodila u polju

žena koja je rodila na brodu

žena koja ih je dvadesetak narodila

od njih

samo pet-šest sačuvala

žena koja se dičila

da joj muž nikada nije vidio

golo koljeno

  
    RODOSKRVNUĆE

     

    Zaljubio se u rođakinju

do ušiju

Cmizdrio

Ultimativno zatražio za ženu

    Selo je bilo malo

u sebe uvrnuto

puteljci uski

ispaše duge i dosadne

fitilj za rodoskrvnuće

koje

zakopate li dublje

nije iznimka nego pravilo

  
    POGLED STRANCA

     

    Ako je krajem 18. stoljeća

putopisac Joseph Lavallee

pokraj šibenske katedrale

vidio

kao što zapisuje

najimbecilniju čeljad

čeljad koja se hrani

insektima

ribama i školjkama

koja vazdan sjedi na kamenu

čekajući naplavinu mora

što bi tek rekao za puk

marvu

izvan gradskih zidina

  
    MURKA

     

    Komina

murga

talijanska morchia

mi kažemo murka

za talog koji ostaje poslije mljevenja maslina

Skupljali smo ga za uljanice

kasnije za glancanje umreškanog mora

    Galitzenstein

iliti modra galica

    Njezinom rastopinom škropili smo lozu

nabadali ju na osti

spuštali u bužu na dnu mora

    Čuvari trsja

ali i predatori mora

spojismo kopno i vodu

ali uvijek ostali nekako između

ili iza

iza blata

iza grada

iza mora

iščekujući ondje dar ili događaj

sličan onome

kada hobotnica procvjeta kracima

nakon što ju je galičina kiselina prisilila izaći

iz staništa

  
    SALBUNARI

     

    Ni pravi ribari

niti spužvari

niti koraljari

kao susjedi im otočani

Zablaćani su i na moru kopali

    Salbunari

krmeljivi i sneni

zaputili bi se put Krapnja

na Harambašino

kopati

morsko dno

    Prvo pa drugo bailo

Bailo za bailom

bailo

pa još jedno bailo

    Puni do ruba

pa na vesla

put tvrđave

protiv struja kanala sv. Ane

do šibenskih gatova na iskrcaj

pa onda prazni

veslaj pa veslaj

natrag u Zablaće

    Sutradan

koji je započinjao još iste noći

sve iznova

Znali su reći da su se naspavali

veslajući

    Salbun u odjeći

salbun u koži

u kosi

salbun u ustima

salbun u međunožju

salbun u guzici

    Salbun je bio početak i kraj:

salbun hranitelj

ali i mokri teški salbun koji utapa

kao onomad za bure na Prukljanu

    Znali su vodozemci

da može biti gore

čuvši da kod ubogijih Raslinjana

iz dimnjaka ne suklja dim

sve dok ima suhih smokava

  
    POSAO

     

    Ugledavši dim teretnjaka iza južne punte Zlarina

potrčaše po škipe i motike

Navukli bi

štucne

gumenjače

pa kao jurišnici

naši bi se prvi atletičari

sjurili u istovarnu luku

    Pobjednici su ušli u štivu broda

poraženi se pokunjeno vratili doma

    Jurišni trk nije imao sudaca

ali dinar koji su pobjednici osvojili

bio je velik

kao pehar koji danas dižu

pobjednici lige šampiona

  
    ZOV DALJINE

     

    Naum im je bio vezati nas za tu škaljavu zemlju

ali svaki put kada bismo uspravili kičmu

zabodeni kao klinovi u crvenicu

udahnuli bi zrak s juga

vidjeli

Zlarin stamen kao slon

Prvić

spojen s vodičkim kopnom

Drvenik

pa manjušnu Dvanjku

nisku školja

koji mame na odlazak

crtu mora i neba

zov nekih drugih obala

  
    III.

  
    RAT

     

    Bilo bi puno bolje da nas je i tada mimoišla velika povijest

da smo se pritajili među njezinim međašima

da smo iscurili u njezinu anonimnost

Bilo bi puno bolje da nije bilo tog proljeća

    Bilo bi bolje da nas

četrdesetičetvrte

nisu pohodili demoni

da Giovinezzu nisu

zamijenili napjevi domaće radinosti

Oj Zablaće selo na kamenu

Večeras će gorjeti u plamenu

    Bilo bi u svakom pogledu puno bolje

bolje za nedužne žrtve zlotvora

bolje za razum svjedoka zločina

bilo bi puno bolje

da ne moramo uvijek iznova objašnjavati

  
    GOVORI FRITZ RAEDLER

     

    Ich war der Führer einer internationalen Brigade

einer Brigade zusammengesetzt aus Gaunern

aus Schuften und Mordern

nema što
četa odabrana
čistokrvnih Nijemaca
nas folksdojčera
Čerkeza Kozaka Rusa
četničke marve
Srba i pokojeg Hrvata
Došli smo u ovu kamenu pripizdinu
kada je već bilo jasno da je stvar izgubljena
Došli smo posijati strah
potamaniti što se još može
kupiti vrijeme za neko čudo

    Obučeni u neprijateljske uniforme

predstavljali smo se kao osloboditelji

saveznici

Zaiskrilo bi im u očima

ugostili bi nas hranom i pjesmom

cvijećem

Mi smo im uzvratili kamom i metkom

    Stegu u postrojbi sam držao

dopustivši im da se oslade

nad zatočenim ženama

djevojčicama

da se ižive nad zarobljenicima

kao onomad kad smo se dočepali ranjenog terenca

Nakon moje stručne obrade

pozvao sam dva brata iz postrojbe

Dojurili su kao vile

dotukli ga nogama

cjepanicama

pomokrili mu se u razjapljena usta

    Ovdašnja čeljad nas se klonila

strah je sasjekao svaku pomisao na neposluh

strah koji ih je sledio

kada bi ugledali plutajuća trupla

u svojoj plitkoj uvali

uvali koja se onoga proljeća mogla zvati

uvala Fritza Raedlera

  
    DVANJKA

     

    Nisam volio to more

a moji junaci su bili

ljudi brda

šume

dalekih stepa

nevični veslanju

plovidbi

    Kada bih osmatrao pred sobom otoke

Dvanjku sam jedva mogao vidjeti

Tražio sam tu hrid jer smo znali

da svjetioničar surađuje s ustanicima

    Moreplovac

talac

nije imao izbora

nego nas odvesti na hrid svjetionik

    Moji su poklali sve koje su ondje zatekli

pobili perad

sve zapalili

Sa krme broda

dok smo se vraćali u Zablaće

gledao sam

jezike vatre

    Dvaput ili triput kada sam bio u blizini Dvanjke

Kao da sam čuo

Fritzov ljudomorni glas

zadnji hropac

svjetioničara

zapomaganje umiruće čeljadi

  
    GLAD I RAT

     

    Rat je bio podmukla

nikada utažena glad

rat je bio

posno

sve posnije zelje

sve bolniji san

o masnom komadu slanine

Glad je bio usud i kob

glad koji razdire

glad koji je zahvatio živinu

glad koji su samo psi jednom utažili

kada su u svojim zubima

žvakali ruku

ili nogu

dio glave ili trupa

strijeljanih na uzvisini Pećina

  
    JA I FRITZOVA LJUBAVNICA

     

    Nisam znao da je to Marija

Fritzova ljubavnica

Gazila je moje brazde

koje sam cijeloga jutra kopao

Viknuo sam

opsovao

    Vrativši se u selo

zgromila me vijest

da je Komandant Fritz naredio

svim mladićima da se ujutro postroje

na obali

    Moja mati Marija je

suznih očiju

s bocom ulja

kleknula pred priležnicu

molila je da joj poštedi sina

    Koračala je pred Fritzom

a on ju je zapitkivao

je li ovaj

je li ovaj

Prošla me je ne trepnuvši

    Katkada se zapitam

je li ipak netko platio glavom

zbog njezine podvale

zbog moje naglosti

mojega prijestupa

  
    MOJ STRIC U RATU

     

    Šesnaest mu je godina bilo

kada su osmoricu strijeljali na fortici sv. Nikole

Ispod tvrđave su ležala još četiri tijela

Talijanski oficiri su mu naredili

da doveze konja i zapregu

    Od straha nije mogao progutati krišku kruha

koja mu je mater dala

prije nego je konja ošinuo

i krenuo put tvrđave

    Konj je poludio ugledavši nepomična tijela

pa mu je košulju prebacio preko njuške

Natovarili su mrtve u zapregu

kod Malog blata pokupili još četvoricu

    Stric je pričao

da je iz tijela strijeljanih u tvrđavi

liptjela krv

dok krvi kod onih

strijeljanih na blatu

nije bilo

Strah im je sledio žile

Pričao je o vrisku i plaču

dok je prolazio selom

ali ono zbog čega se vraćao priči

bilo je hroptanje koje se čulo iz zaprege

molećiv glas koji je mucao

brate ne bacajte me u greb

ne u greb

sakrijte me u kapelicu

    Stric se uvijek nećkao odgovoriti

tko je nad živim zatvorio grob

Na moje navaljivanje jednom mi je dao odgovor

ali ja ću ga zatajiti

zbog onog hropta groze

zbog toga jer smo zatajili

kao i onaj koji je zaklopio ploču

  
    GALEBOVI

     

    Ubili smo ga kao izdajicu

Nije mogao otrpjeti mučenje

pokleknuo je

i premda brat

rod

izrešetali smo ga mecima

takva su bila pravila

    Morali smo se riješiti trupla

pa smo se odvezli kaićem

tamo blizu Drvenika

    Ono čudno

ono što nije bilo po pravilu

bili su galebovi

galebovi kojih nije smjelo biti noći na moru

galebovi

koji su se sjatili na nas

napadali

krilima

kandžama

kljunovima

    Štitili smo oči rukama

prestravljeno ih tjerali

    Tek kada je more

progutalo leš

nestale su tice

kao što su niotkuda doletile

    Jesu li to bili galebovi

ili nešto drugo

zlokobnije

ni dan-danas ne znam

Samo znam da ih ne volim u blizini

da ih se klonim

kao što se klonim te snomorne uspomene

  
    ONAJ RAT

     

    Mi nemamo razloga stidjeti se prošlosti

spomenik žrtvama i borcima

koji sada stoji na obali

dvadesetak metara od prvotnog ležišta

ne slavi ni krvnika ni slugu

    I zvijezda koja je

prilikom premještaja

bila malko oskrvnuta

znam nipošto iz mržnje ili osvete

nevina je i čista

    Možda bismo danas samo popisu

imena trebali pridodati

zlosretnog glavara u službi tuđinu

taoca

kasnije žrtvu

pohoda na ljudomorni otok

i da

studenta

ustaškog časnika

čijega se imena samo rijetki spominju

kojega je obavještajac 11. dalmatinske brigade

prepoznao u koloni poraženih

i dobrosudsjedski smaknuo

    Ali što će nam Ljuban u ovoj pjesmi

prepustimo ga njegovu

pomračenju uma

prepustimo egzekutore

pustoši njihovih srca

a naša otvorimo

žrtvama

i njih se prisjetimo

kao što se borac Treće krajiške sjeća

mlade Šiške koju je avionski mitraljez pokosio

na Miništu iznad Glamočkog polja

prije negoli je

lepa Dalmatinka

kao što kaže borac krajiške

uspjela ispričati sve o Zablaću

o berbi grožđa

školjkama

o koraljima na Zlarinu

  
    OVAJ RAT

     

    Neka mi se javi mudrac

koji je znao

da puštanje Bajage

ili Prljavog kazališta

ucrtava bojišnicu

    da će glazbeno nesuglasje

nadjačati plotuni

    da će gorjeti grad

da će nam plamen doći do kuća

da ćemo se naći sa zavežljajima na obali

pripravni na zbjeg

prije negoli su signalne rakete razdanile noć

    da će mladić koji je pao kod Bilaja

dobiti ploču

u sjeni spomenika

na kojemu su imena njegova pradjeda

djeda

i petoro njegovih stričeva

  
    IV.

  
    NOVO VRIJEME

     

    Kada se u ovoj vali

slegla velika povijest

nisu stršili ni junaci

ni izdajice

Ostali smo opet nekako postrani

izvan uznositih planova

upregnuća prirode i ljudi

u nacrte vazda odgođenog blagostanja

    Doušnici

nisu odavde imali bogzna što prijaviti

Revni čuvari novoga poretka

popisivali su brodiće i broj vesala

neuki lokalni moćnici

prisiljavali

da maslinike

vinograde

ustupimo općem dobru

za šaku dinara

litru ulja

    No ni oni se nisu ponajbolje snašli

u procjepu između

mijene morskih struja

i novog pogona

koji je ubrzavao otkucaje ura

pa bi znali još katkada reći

da ima lakat sunca

  
    RED VOŽNJE

     

    Od tada ih nisu budili samo pijetlovi

tulile su tvorničke sirene

fijuk dalekog vlaka

brundanje kamiona

koji ih je odvozio na posao

Čekalo se pristajanje

parabroda Perasta

koji se zapućuje put punte

Zlarina

    Zablaće je prvi put bila postaja

reda vožnje

U zadimljenom salonu broda

začinjala se povorka

koja će prašnjavim cipelama

zakoračati

umivenim ulicama grada

    Ne veličam trliš ni radničku cokulu

elektrolizu

crnicu

remont

ionako samo rijetki još spominju

Samo znam

da je ruke na stroju

bilo lakše oprati

nego crvenicu težačkih šaka

nego salbun stopljen s kožom

    Kada bi biciklom pohodili grad

znam

da nije samo mrak kinodvorane

omogućio da se prvi put

kriomice

stope s gradskom svjetinom

  
    BLIZINA

     

    Nisu se ograđivala dvorišta

prolazili smo tik do vrata

nekima banuli na ručak

katkada prisni

katkada nepozvani gosti

    Garifuli su resili prozore

crveni

miomirisni

    Znali smo s vodom

natapali garifule s mjerom

Do stanovite mjere

znali smo s ljudima

znali smo da voda i ljudi

dolaze u ograničenim količinama

  
    CRKVA

     

    U knjizi Sedam stoljeća šibenske biskupije

zablaćka se župa dvaput spominje:

Prvi put kao mjesto pogibije

don Ive Šarića 1944. godine

Po tom su nam pitanju ruke čiste

    U opisu poraća u šibenskoj biskupiji

don Ante Skračić ne kazuje ništa

o zablaćkom udjelu u obračunu s crkvom:

ne spominje udarce kamenja o vrata kapele

ne spominje kišu kamenja koja je zasula svećenika

dok je blizu solina napuštao selo

Štiti li šutnjom don Skračić svoju nekadašnju pastvu?

    Ja to spominjem ne zarad pokude

niti bih držao prodiku

prvi se ne bih bacio kamena

Spominjem to jer je kamen bačen iz zaklona

jer su se počinitelji pritajili

kao što je kod nas uvijek neke zadrške

koja nas štiti od ozbiljnih zlodjela

ali nije štit od zluradosti i zavisti

    I premda znam da je jednom ovdje brat nožem na brata nasrnuo

zbog isparene mreže

više mi govori prizor dva službenika u poglavarstvu

koji su se zajapureni

popljucali

u doslovnom smislu te riječi

    Savršeno grezi ljudi

despitoži i despitože

nedovoljno zli

za zločin

nedovoljno dobri

za veliko dobročinstvo

despitožna čeljad

za maliciju spremna

    Kada don Skračić drugi put navodi svoju nekadašnju župu

piše da je ovdje glede crkvenih sprovoda bilo najbolje

jer je ovdje samo jedan sprovod bio bez svećenika

Tko je zakopan bez svećenika ne znam

ali slutim da se svećenika zvalo reda radi

da je to bilo više iz straha

nego iz iskrenog kajanja

  
    NK POLET

     

    Trčali smo

igrali i orali

na Blatu

na Kršu

zvonili crkveno zvono

da odagna kišu

prizivali ju

da omekša stvrdnutu zemlju

da njome potrče

igrači rovokopači

igrači sablje

igrači mesari

igrači od gume

igrači koji znaju

igrači koji imaju volju

igrači grubijani

ali i igrači artisti

gazele

koji su loptu krotili kao domaću životinju

    I kada u vrtu malih ura

ispod neke murve

ispod nekog volta

čujete prepirku

o ovom ili onom igraču Poleta

znajte da su u očima

tih staraca

svetkovine nedjelje

sva radost pobjede

sva tuga poraza

    Pustite ih neka sanjaju

kako postižu zgoditak

taman prije negoli sudac odsvira kraj

  
    LOPTA U MIROVINI

     

    Sve se bijeli

ali ne od boje koju nosimo u srcu

    Sve je bijelo

ali ne od labudova

kojih začudo ima u portu

već od sjedine veterana

koji akužaju

sad u špade

sad u kupe

u baštone u dinare

    Na zidu su slike igrača

u modrome dresu

u crvenom

u žutomodrome dresu

u nebesko plavom dresu Man Citya

slike iz godina igara i čuda

kada je srce ovdje još kucalo

  
    MOL

     

    Kada su mi onomad na III. programu Radio-Zagreba

dodijeli riječ mol

nisu mogli znati za moju ekspertizu

nisu mogli znati da sam ja imao svoj vlastiti mol

    Nisu mogli znati

da je baš na tom molu

u Gržinama

nastala misao

probudili se prvi osjećaji

Nisam u ono vrijeme čitao ili učio

niti pamtim neku mudru besjedu

nego udicu bačenu u more

špara i kneza

sporo puzanje grmalja

Bože kakve moći sunca

kakve sabranosti i punine

onih dana kojima kao da nije bilo kraja

    Nisam tada znao da je moj mul mol

da ga neki zovu muo

da ima i gatova i pristaništa

da ona izbočina u protežnost vode

nije nastala klizanjem tla

niti naplavinom vala

nego su kamenje posložili ljudske ruke

    Pamtim svoj mol u noći

treperavu svjetlost ferala

prostrt ulov

ugor škarpine

crnilo sipe

hobotnice

Pamtim riku isluženog tovara na molu

pri ukrcaju na put bez povratka

Rika njegova

doziva slike mog mula

smrznutog u zimskoj mećavi

    Ja više nemam svoj mul

Ljudi koji ne pamte molove

šljakom su ga prekrili

Ljeti je ploha mula mravinjak

i ja

ja koji sam njime nekoć sam samcat vladao

sada bordižam

između razgolićenih tjelesa

spuštam bokobrane

prema visibabama

dižem bokobrane

u doticaju s tvrdim pupoljcima

    Nema udice

kojom bi natrag vratio svoj mul

pukao mi je povraz

pel ne mogu odmrsiti

Možda bi bilo bolje

da svoj mul nisam nikada ni imao

  
    GOSPODARI LJETA

     

    U svilčevoj čahuri

nategnutoj nad unutarnjim morem

za jare podneva

hodali smo selom

skrutnutim u omari

Gospodari ljeta

mislili smo da nam ni bog nije ravan

    Kada su prvi ljetni nomadi stigli

na ovu ubogu obalu

nismo se pitali što ih je privuklo

kruzima i škrapi

lažini

nedovršenom nasipu u vali

Blenuli bi

zagledani iz rive

u krv sumraka

tamo iznad Zlarina i Prvića

Vraćali bi se i razapeli šator

ispod istog bora

kao da su svoji na svome

vadili s nama

pidoče kamenice

periske

gostili se s nama

na večerama rastuće požude

Nismo znali da suše školjke

da bi iz njih

u dalekim zimama

oslušnuli zov ove obale

obale na kojoj smo mi

gospodari ljeta

pohotnici

bili lovci

a htjeli biti plijen

    Ostarjeli satiri

i sada znadu osmotriti svoje nekadašnje lovište

Na njemu više nema nimfi

nema ni gospodara ljeta

tek u beton urezana imena

strasti

zapomaganja

imena koja će jugo izgristi

zauvijek isprati

  
    STRIPTEASE

     

    Bičve

hlače

kaput

košulju

gumenjače

kotulu

bluzu

mudante

koliko su ih godina

desetljeća

stoljeća

skidali

komad po komad

prije negoli su kužno more

otkrili kao lijek

koji liječi svaku ranu

pomamili se za njim kao za drugim krštenjem

  
    POD SLAROM

     

    Pod slarom iliti slorom

matrone su ljeti mijesile kruh

prale robu

dopirao je do ulice

njihov žagor

smrad iz obližnjih štala

    Zimi je pod slarom bilo pusto i tiho

dok tišinu ne bi proparalo

skvičanje

svinjokolje

    Grozotnijeg glasa nisam čuo

i nisu ga baš svi mogli podnijeti

    I kao što je bilo onih na koje smo se oslanjali kod sprovoda

kao što ne bismo ni danas

bez zidara-sveznadara

sazidali lijes u grobu

sjećam se svinjokoljača

koji bi došli

ispili rakiju

istjerali iz dvora prestravljenu živinu

oborili ju

i oštar nož zarili sred srca

  
    TICE

     

    umjesto o ljudima i poslovima

mogao bih o ticama

o rukopisu

lastavičjeg reza modrinom neba

o kliktaju galeba

o grlici

o milozvuku grdelina

    mogao bih o prhnuću

kosa i kosovice

graktanju vrane

o zlogodinama

koje pijuču jad

smrznutih blata

    ali i o labudu i labudici

koji bordižaju

umrtvljenim vodama

    o lovcu

koji umjesto metaka

na ispruženom dlanu

nudi koru

mrvice kruha

  
    NARIKAČE

     

    Kada su filmaši onomad tražili statistkinje za film

boljih narikača nisu mogli poželjeti

Nisu mogli znati da raspolažu

uvježbanim glumicama

koje svoje glasove bruse

za vrijeme svake jematve

kada slakica olabavi stegu i razbor

kada izrone

sporovi o međi

o višnji u polju

o lopovluku i krađi

općenito o tome

tko je koga i na koji način

    Vidim ih kako zaposjedaju

svaka svoju gomilu

čujem njihovo urlanje

kletve koje ne priznaju ni čovječjeg ni božjeg zakona

vidim kako žestinu jačaju unakaženjem lica

kako im se tijelo savija

kako rukama počinju mlatarati

udarajući po bedrima

kako se okreću

i slave svoju pobjedu

okrećući suparnici guzicu

i pljaskajući je završnim udarcem ruke

    Neke su bile neprikosnovene u svom poslu

starlete karanja

koje su na vidjelo iznijele utrobu sela

na način kojega se ne bi postidjela

ni najbolja TV-sapunica

  
    DUŠA BLAGORODNA

     

    Mlađi brat moje matere

dokaz je

da je duša blagorodna

mogla izrasti

iz okrutnosti ovoga kamena

    Dragi ujače Josipe

prikladnije ti ime nisu mogli nadjenuti

nego po zaštitniku bolesnih i umirućih

koji bez pogovora

služi dobroti

    Hipokratovoj zakletvi

nisi samo prisegnuo

nego si ju živio

ne iz razbora

nego iz dubine srca

    Naočitog i lijepog

uvijek vedrog

pamtim te kako za ljetnih praznika

posjećuješ

jednu po jednu staricu

Kod tebe nije bilo vrijeme posjeta

Svojom pažnjom

svojim tlakomjerom

snažio si im volju za život

    Na slici koja mi se uvijek vraća

sjediš na obali pokraj mojega i tvoga mola

mislim da je bila veljača

jer je onda još bilo onih velikih oseka

kada je more bilo ulje

zrcalo

Svako malo hitneš oblutak

gledaš kako se namreškana voda smiruje

Slučajni namjernik je mogao pomisliti

evo ovaj čovjek uživa u tišini mora

a ja sam znao da iza zrcala

vidiš

ćutiš neman

koja se ugnijezdila u tvojemu tijelu

    Kada si me na rastanku čvrsto zagrlio

nisam znao

da si ti znao

da je to tvoj zadnji oproštaj od naše obale

  
    JABUKA

     

    Nije se sve događalo u vinogradu

ili pod maslinom

bilo je višanja

mindula

pinjola

kasnije su se posadile palme

    Moja je mater

u dijelu vrta

koje je kasnije pripalo stricu

posadila jabuku

    Stric je volio tu jabuku

sjedio u njezinu hladu

skupljao plodove

koji su padali na tlo

    Kada sam onomad iz Ithace

posjetio strica u 49. ulici u Astoriji

u kući koja mi je nekoć bila dom

pričao mi je kako je već kupio avionsku kartu

kako jedva čeka da sjedne

ispod svoje jabuke

    Bolestan i slabašan

samo je dva dana sjedio pod jabukom

Jabuka je umro

ostalo je stablo

iz čijih grana

jabuke

muklo i tupo

udaraju o zemlju

kao stope domaćina

koji se teška koraka vraća doma

  
    VRIJEME MOJE MATERE

     

    Kada je već doživjela prekooceansku plovidbu

kada je kasnije avionom skrenula ulijevo povrh Grenlanda

i tako otkrila Ameriku

mater je pričala o svojoj prvoj vožnji vlakom

fijuku lokomotive

škripu polaska sa šibenskog kolodvora

o petominutnoj vožnji

i silasku u Mandalini

o sporijem nizanju dolaca i mocira

nakon brze izmjene slika

šibenske luke

skladišta i vrtova

    Pričala je i o zaškurenim domovima

u kojima se testirala blagodat struje

koja je prorijedili korlake

o daljini

koja se prizivala urlikanjem u telefonsku slušalicu

    Sve ubrzanije

sve jačega napona

sve umreženije

sada se iza mojega zaslona

pomalja Yeatsova životinja

koja i izvan Betlehema

čuči i čeka

  
    GOLF U ZABLAĆU

     

    Nije to bio galeb

niti neka druga tica

to što čuješ je prelet

golfskih loptica

Katapultiraju ih u more

bez upozorenja Fore!

natječe se tko će dalje

putterom

šesticom ili sedmicom

hvasta se najbolji

skinut će glavu

golaču ispod zida

    Zamišljam čuđenje nekadašnjeg svičara

da je ugledao pod ostima

loptice

zamišljam ga kako razglašava portom

da ispod glavice

ima silan broj zvijezda padalica

    Kako je onaj koji je ovdje živio u bunji

mogao znati

da će u glavici

stolovati Tiger Woods

koji će činiti niknuti

ružmarin i mentu

limun

šipak

kadulju

koji će golferskim zamahom

po moru sjati zvijezde padalice

  
    ULJE

     

    nije bilo rose

suho je

burin

taman vrijeme za berbu maslina

    iako kažu da se na svisvete ne bere

sumnjam da novi svećenik iz Gane

zna naše običaje

a i nećemo izvan kućnog obora

pobrat ćemo samo našu rodnicu

    možemo li bolje odati počast

pokojnicima

nego očistiti korov

okopati stablo koje su posadili

palcem i kažiprstom slomiti peteljku

pustiti na dlan plod

čekati s njima

i sa svim živima

da iz torkula poteče

prvi mlaz zlata

  
    POSMRTNO SLOVO

     

    
      (dobrome i pametnome ocu Mladenu, 1925-2016)
    

     

    1.

    Govorio si:

Kao da mrak nije bio dovoljno grozovit

raspredali bi se priče o korlacima

štrigunima

o pokojniku koji ih je na paši

tog jutra pohodio

Usred zavijanja bure

i udara tmastog juga

strepio sam od kucnja na vrata

Kako nije bilo woodoo vrača

kriomice su me odveli do pravoslavnog sveštenika

da strah tamjanom

bajanjem odagna

    Tako je govorio moj otac

a ja sam mu trebao barem jednom reći:

Najdraži moj starče

i sada u tebi vidim ono plaho dijete

sada

kada ti nekoć stamene ruke vozača drhte

sada kada ti oči

oči koje su čitale morsko dno kao knjigu

suze

sada kada sam ti najbliži

i po osjećaju

i po redoslijedu na listi čekanja

i po strahu kojega je napretek

     

    2.

    Dar zadnjega razgovora s ocem:

nakon što sam više puta ponovio

upravo sam se vratio iz Tisnoga

bio sam s unukom ti geografom u Tisnome

doprla je poruka kroz tvoju nagluhost

a ti si mi uzvratio skazom

o starovremenskom hodočašću

Gospi od karavaja

i kako su nasrtljivi dokoličari na rivi u Tribunju

dočekali zablaćku brodicu

pogrdama

uzvicima

križari

križari

    dječak na tom brodu

između hodočasničkog vojaža

i povratka kopnu

daruje mi još jedno ime

koje nam nije skrojeno po mjeri

još jednu riječ

koja sada lebdi

nad prazninom koju si za sobom ostavio

riječ iz svijeta koji je otplovio u nepovrat

     

    3.

    Nisi bio kuražan

u svojemu ratu

niti onda kada je oslobodilačka vojska

na putu prema Trstu

poubijala podivljale ovce

na Velikom Kornatu

    Ali pokazao si više kuraže

nego što smo mogli i zamisliti

kada si osjetio kraj

zamolio da platimo račune

pozatvaramo škure

kada si rekao gdje je ključ od groba

i bez opiranja predao se tuđoj njezi

    Zacijelo kuražniji od sina

novopromaknutog ključara

koji skriva ključ ovdje pa ondje

trudi se zaboraviti

što taj ključ

otvara

što taj ključ ustvari zatvara

     

    4.

    Sprovode nisi volio

ali si me učio

da svatko zaslužuje ispraćaj dostojan čovjeka

kao što si uvijek naukovao

da se ljudi ne dijele

po boji kože

niti po krvnim zrncima

    Nitko u ovoj povorci ne zna

kao što si ti dobro znao

tko je bio Patrice Lumumba

tko je bio Moise Tschombe

pa sam više nego siguran

da ti ne smeta

što tamnoputi svećenik iz Sijera Leone

predvodi liturgijsko slavlje

    Kao što sam siguran

da kada bi one morskozelene oči

sve ovo mogle vidjeti

malčice bi se narugale

naravno bez malicije

muci koju župnik iz Sijera Leone

muči s hrvatskim

pa bi mi možda i šapnuo

sine

spoznao sam tajnu vjere

jer ja pravo reći nisam ništa razumio

     

    5.

    I dok je župnik

iz tebi nekoć bratske

zemlje nesvrstanih

misionarski predano

zazivao uskrsnuće

i život vječni

ja sam ti mišlju

ne glasom

održao posmrtno slovo

spomenuo se

knjigoljupca

čitača do posljednjeg daha

vozača

autocesta i putova

koji samo u tvojoj priči

spajaju pobratimljene gradove i ljude

noštroma

ribarskih pošta i brakova

između Zlarina

Lupca

i punte na Srimi

kojemu cijeli bogovetni dan

drži posmrtnu stražu

galeb na fumaru sada pustog doma

galeb koji netremice traži

po moru

na molu

u portu

ribara koji ga nije tjerao

niti s krme

niti s prove

ribara kojemu je pa skoro jeo iz ruke

     

    6.

    /bolničarka je na naš odgovorila:

„Je li to onaj barba koji tako lijepo govori“/

    Ni ja ih ne tjeram

sjedim i upijam sunce

kutrim

i gledam izaslanike ljeta

kako i ove godine svijaju gnijezdo

podno volta

    ne tjeram ih

ali su lastavice nekako plahije

unezvjerenije

mahnitije režu nebo

kao da znaju

da nema domaćina

koji im je godinama pružao gostoprimstvo

svoga volta

kao da se pitaju

gdje je onaj čovjek koji je lijepo govorio

  
    V.

  
    ZABLAĆANI U SVIJETU

     

    Utipkaj u internetsku tražilicu

zablaćka prezimena

    Utipkaš li prezimena u tražilicu

na zaslonu će se pojaviti mreža

koja ocrtava kako stojimo

u svijetu

tamo u Velikoj Jabuci

u San Pedru

u promrzlom Torontu

u nigdini Australije

    Kako da se Zablaće nosi s tim gradovima?

Sve krhkiji čvor na mreži

iscurit će kroz njezina okna

postati ne-mjesto

dok ćete vi na vanjskim kracima mreže

još sanjati povratak domu

domu kojega više nema

  
    NA BRUKLINŠKOM MOSTU

     

    Vidio je kako se ispod njegovih nogu

tornjevi njujorških nebodera zabadaju u prozirno tlo

u zemlju-zrak

    Rijeka Hudson

ploha Atlantika

bili su sada svod

    To ga čudo nije zbunjivalo

dok je bojao nosače bruklinškog mosta

    Visio je kao čimpanza

nanoseći premaz za premazom zaštitne boje

Ostali ličioci ga nisu mogli slijediti

drugdje bi ga proglasili udarnikom

fotografirali kao primjer predanosti radu

    Nehaj prema opasnosti nije podjednako raspoređen

Je li riječ o kobi ili kontingenciji

odgovora nema

ali znam da na mjesnom spomeniku žrtvama terora

najviše je svojte

njujorškog ličilaca koji je prkosio zakonima gravitacije

  
    PRVI POVRATAK

     

    U njujorkškoj Kuhinji Pakla

nisu se spominjali levanda

niti ružmarin

polja tek ovlašno

more i obala nikako

Govorilo se o istovaru i utovaru

irskim nadzornicima

koji su im davali posao

po izgledu mišićja

po procjeni snage vrata

ruku

    Jedan se prisjećao Casablanke

žena na koljenu

žena koje prste provlače kroz kuštravu kosu

Prisjećao se rada u tvornicama Detroita

prepada federalaca

i prvog izgona

pogleda kroz prozore vlaka

u blizini Drniša

– kamen i goromuš

goromuš i kamen –

Opisivao je ubogi dom

izribano vjedro

u kojemu se umivao

nakon prisilnog povratka

    U svojim pričama

nije spominjao djecu

nije spominjao ženu

vraćao se uvijek goromušu

goromušu koji mu se zgadio

učvrstio odluku da se opet

otisne preko Atlantika

  
    LUČKI RADNIK

     

    Dok su luke još bile luke

dok su lučki radnici još koristili mišićja

prije kontejnera

i kompjutora

iz dokova najviše od sviju luka

razmilili bi se zablaćki lučki radnici

po njujorškim kvartovima

iscrpljeni

sneni

omamljeni

nakon višednevnog ukrcaja

istovara

    Dokovi su bili škola

u kojoj su Irci nadglednici naukovali

ovdje niste ništa vidjeli

ovdje niste ništa čuli

da vam ni na pamet padne

zucnuti nešto o našoj raboti

    Marlon Brando

u filmu o lučkim radnicima

nosi njihovu odjeću

za pojasom mu je kuka

kuka ubojita

ali Marlon Brando nije doker

koji nesigurna koraka

hoda 49. ulicom u Astoriji

s jastogom

omotanog oko pasa

  
    DJED PO MATERI

     

    Drugi se nije hvastao ženama

Nizak i stamen

bio je savršeni slijepi putnik

skriven među vrećama u štivi broda

Vreće cementa teglio je na njujorškim

gradilištima i crnčio na dokovima

radio i štedio

Nije ga zapamtila Deseta avenija

    Dvije ću stvari o njemu pribilježiti:

Nakon povratka u stari kraj

kupio je Mercedes

bio strah i trepet ovdašnjih cesta

dok se nije slupao

i s autom završio u izlogu mesnice

Kada je odustao od ćorava posla

napustio volan

objašnjavao je

da je to zbog vena

    Uvijek s Vjesnikom pod pazuhom

znao je mudrovati

kao onomad o zrakoplovu

koji je udario u njujorški neboder

Zaboravio je spomenuti

da se vijest pojavila

u rubrici vremeplov

  
    MUŠKA LOZA

     

    Dva starca:

jedan djed

gorostas

katkada opaki gazda

drugi djed

čovječuljak

    Otac jednoga se nehotice ustrijelio

otac drugoga je kažu imao rep

    Dva djeda se spajaju u mojoj krvi:

jedan mi je ostavio dio ploda svojega truda

drugi mi je dao mater

koja

po našim navadama

nije imala pravo

bogzna što tražiti

  
    BIJELA UDOVICA

     

    Nakon svih prikraćenih godina

bijeloga udovištva

mogla sam mu doći u vjenčanici

kakvu nisam nosila na svadbi

    Nisu mi tijelo morale isprati

vode Atlantika

bilo je čisto

neporočno

tijelo koje je samo on dotaknuo

    Nisam odjenula bijelu vjenčanicu

nakon pristajanja broda u njujoršku luku

opet smo bili muž i žena

kao da između nas nije bilo četvrt stoljeća

    Uzela sam stvar u svoje ruke

otjerala priležnicu

uvela red u kućno knjigovodstvo

a kada sam kasnije tražila darove

bilo je tu malo osvete

osvete na koju sam imala pravo

    I sada znam napamet

zakletvu privrženosti Americi

I pledge allegiance to the flag…

Pamtim da je počastio večerom

novu američku državljanku

tada već manje strankinju

od seljanke koju je dočekao na iskrcaju iz broda

  
    „PAJPKOVERI“

     

    Pokrili smo se riječju

iščupanom iz nama nepoznatog jezika

ušili u nju

i postali

jednom riječju

pajpkoveri

    danju i noću smo pokrivali

grijane

i druge cijevi

milje i milje cijevi

njujorških školskih podruma

podruma bolnica

labirinata podzemne željeznice

    kasnije smo iste azbestne ovojnice

milju po milju čupali u zaštitnim odijelima

nečujni astronauti

na mjesecu

ljudomorne prašine

    staklena vuna guši

staklena vuna nagriza

nagriza pluća i grlo

pa ako za cjevopokrivača

nad usijanim bojlerom

i mogu reći Hefest

što reći za domara-portorikanca

koji guzicu hladi

iza odškrinutih vrata frižidera

svako malo ustima prinosi bocu

Bacardi ruma

gleda

ili se to smješka

nama pajpkoverima

i našoj paklenoj raboti

  
    FOTOGRAFIJA

     

    Kažu slika govori više od riječi

Kažu mi to mnogi znalci

za fotku iz siječnja 1962. godine

Varteks kaput koji visi ispod koljena

da ti služi još koju zimu

Borovo cipele

gumenih potplata

da ne klizneš

Francuska kapa

da ne zebeš

    Jedanaestogodišnjak

sada pošiljka

s mjestom odlaska

i odredišta prišivenima na prsima

from Zagreb

to New York

    Ono čega nema na slici:

ucviljena mater

tužan brat

snijeg zagrebačkih ulica

nema oca kojega jedanaestogodišnjak gleda

na fotografiji

za kojim čeznutljivo gleda

sutradan

na aerodromu

    Na slici sada razabirem

stisnutu vilicu

grč

usne između osmijeha i plača

oči koje pitaju

znadu li oni što čine

    Na to pitanje još nisam našao odgovora

  
    RAD I ZANATI

     

    Svaki put kada utipkam PIN

pa na bankomatu čekam iscjedak novčanica

kojim dublje zaglibljujem u dug

vrate mi se lučki radnik i dječak

na putu u svetište banke Chasea na Steinwayu

vrate mi se u redu pred Zakonom Oca

u kojemu lučki radnik prodikuje dječaku

uči i nećeš nositi trliš

stajat ćeš s one strane pulta

    Lučki je radnik bio promućuran

dječaka nemušta jeziku

poslao u školu

za djecu s posebnim potrebama

angažirao stanare svoje kuće

da pouče dječaka

this is a dog

this is a cat

the dog chases the cat

pa je dječak ušao u jezik

kasnije u katoličku gimnaziju

dobio posao blagajnika u samoposluzi

jer je bio znalac

znao je dijeliti

s dva

s tri

    Bilo bi možda bolje da je dječak nastavio to raditi

bilo bi možda još bolje da je lučki radnik

pod ruku odveo dječaka u njujoršku luku

preporučio ga nadzornicima iz Kuhinje pakla

a ne da se dječak pomami za riječima

pričama

koje mu lučki radnik ne bi oprostio

jer nekadašnji dječak sada stoji sučelice Zakonu Oca

koji je pojeo i sina

i Duha svetoga

i jasno mu je da riječi i priče nemaju mjesta

pod tiranijom Zakona

pa ne zna što bi mogao zavještiti

osim isteka roka trajanja zanata

koji ne kotira bogzna kako

na tržištu života

  
    NA STATEN ISLANDU

     

    Kada bih ti sada odgovorio

na tvoje pitanje

kako prosperiraš

rekao bih ti bolje

nego onomad kada si me zaboravio na Staten Islandu

kada je portir na ulazu na sveučilište

tješio knjiškog moljca s Yalea

da ne brinem

što su me zaboravili

da će nam njegova Portorikanka

pripremiti chicken and rice večeru

    Doduše ne smijem se često

kao kada smo znali prepričati tu zgodu

Prosperiram tako što sam te nadživio

pa sam onomad nešto i sročio

o tome koliko si volio zablaćku zemlju

u koju se te položili

dok je usamljeni lovac

ispalio plotun

koji se podmuklo razlijegao poljicima

  
    NEW YORK FLYERS

     

    Kapetane „Letača“ iz Jackson Heightsa

nisi s njima istrčao

na Kršu

u Skradinu

protiv „Borca“ u Gračacu

nisi selekciju letača i poletovaca

predvodio na zelenom Poljudu

Nisam ti kapetane stisnuo ruku

na centru

prije susreta domaćih i domaćih

pratio si nas iz zaklona

nadstrešnice klupe za rezervne igrače

zaklona kojeg nisi imao

kada te luđak ubio na Harlem River Driveu

    Kapetane naših njujorških letača

kako su se spojili

suhi vjetar chinook iz Stjenjaka

ova britka bura

ovi zapusi juga

i ponijeli tvoju kćer Kate

do svjetske bronce

na deset tisuća metara dugoj stazi?

    Zapuhnuli su me sablasni vjetrovi

kada pročitah da je bila na njujorškom maratonu

tik do mjesta tvoje pogibije

i rekla

„ovo je mjesto gdje je moja obitelj bila na okupu“

zapuhnuli su davno utihli vjetrovi

podsjetili da smo familija

iako nisam radio u „Brothersima“

da smo bili braća i prije „Letača“

da su nas pobratimili

Irci

i Talijani

bijelo smeće 49. ulice u Astoriji

nepravim srokom

slobs

Slavs

    Kada se na vječnim lovištima

okupe letači i poletovci

prepustit ću ti kapetansku traku

zbog osamnaest asistencija

na Sveučilištu Ottawa u Kanzasu

zbog desetke koju su „Letači“ umirovili

    Na terenu vječnih lovišta

postrojit ćemo se na centru

u minuti šutnje koja će trajati dovijeka

Morat ćemo nekom drugom bojom

omeđiti igralište

snaći ćemo se za stative i prečke

jer to će biti utakmica bez sudaca

bez protivnika

opet domaćin protiv domaćina

    Mogao bih sada izdiktirati prvu postavu

što i nije bogzna tako važno

jer će svi na klupi ulaziti u igru

jer toj utakmici neće biti kraja

i kada s aut linije poviknem

igrajmo svoju igru

i na nebu će se pokazati

da te igre nikada nije bilo

nego smo samo imali

uvijek neku desetku

kojoj smo u neprilici

u škripcu

iz neznanja što sami učiniti

dodavali loptu

  
    ZALOGAJ

     

    Kada si znatiželjnoj novinarki

na upit

kakvu ribu voliš

odgovorio

onu kojoj je glava daleko od repa

odgovorio si za sve nas

    jer mi ne jedemo obrok za obrokom

ne

mi jedemo zbog gladi svih onih

kojih je morila glad

mi ni najfinija vina ne pijemo

nego čaše praznimo

naiskap

  
    ZAGONETKA

     

    Ako sam školski prijatelju i razumio

kako i zašto smo se našli u New Yorku

ako sam razumio

tvoje poslove

tvoje uspjehe

ako sada razumijem

odakle ti je bila vjera

u hrvatsko oružje

za vrijeme opsade

ne razumijem

i ne mogu razumjeti

zašto ti je unutarnje more pred gradom

u kojemu smo sugrađani

ona niska zadarskih otočja

ubavija

nego obruč naših otoka

obruč koji steže oko srca

kao pritajena patnja

  
    ZABLAĆE CLOSE

     

    Kao da smo znali da više neće biti takvoga ljeta

Kopačke smo već bili zamijenili

reketom

Dunlopovim i Wilsonovim lopticama

Umjesto gola na koji zajednički jurišamo

stajala je mreža

koja dijeli polja

suparnike

koje je tog ljeta još vezivala neka dublja nit

razvidna u odluci da turnir nazovemo Zablaće Close

    Bilo je to ljeto tenisa i gozbi

prvi servis – lets

drugi – bekhend

slajs – volej

deuce

    Bilo je to ljeto očekivanih pobjeda i poraza

ali i iznenađenja

kao one pobjede

izvojevane točno u podne

ili one koja je završila noću

kad su jedni tvrdili da vide loptu

dok su za njom drugi tapkali u mraku

U oba meča

David je izvojevao pobjedu nad Golijatom

    Zastor nad ljetom

navukli su luđaci

odjenuti u odore

koje nisu bile teniske marke

nastavili se prebacivati

predmetima težim od teniskih loptica

    Misleći na ono zatvoreno ljeto

rekli bismo da protivno teniskim pravilima

nismo iskoristili prednost

nego smo svi

ama baš svi

izgubili

  
    ZABLAĆANI U BOONTONU

     

    Nisam sanjao Hrvatsku

a nemojte zajebavati

niste ju sanjali ni vi

Niste u New Yorku

u San Pedru

Torontu

niste u Melbourneu

ili pak ovdje u Zablaću

vodili rasprave o hrvatskom pitanju

niste se žestili na jugoslavensku priču

niste nosili kostrijet

za ovim ili onim hrvatskim mučenikom

Naprotiv

    Mislili ste drugu zemlju

izlagali se pogibiji zbog drugih zastava

slavili druge praznike

ali

priznajmo

nikada odveć ostrašćeno

nikada u mjeri da izgubimo glavu

    jer je u vama i u meni

uvijek bilo ovo unutarnje more

samo ovaj zaliv

ova riva

samo njezin parapet

    A kada su nas napokon propustili

na hrvatsku zemlju

u Boontonu u New Jerseyu

fratri su nas primili kao zabludjele ovce

Pomirba se proslavila

uz janjeće pečenje

vino i pivo nakon odigrane utakmice

    Sada se pitam

živući na ovom lenu hoštaplera

kojih se čudo nakotilo

ovo leno nitkova i lupeža

koji ne bi bili sitna riba

ni među bosovima

njujorških familija

tko je sanjao

tko je ustrajao

u kobnijoj zabludi

  
    VI.

  
    BRACERA

     

    Na ovom mjestu

gdje nekoć danu nije bilo kraja

na ovoj ruini od mola

koga je poduzetnost

šljakom zasula

bode oči skrvnuće

kojim smo nadvladali ustuk

pred morem

    Nismo smjerno živjeli

ovaj poluotok

rovali smo njime

nasipali ga

boksitom

otpadom

čupali ga

zidali

rušili

pa opet zidali

    Vanjski obod mola nagriza more

naukuje mjeri i smrtnosti:

da sam brod

ne bih bio jedrenjak

ne bih bio jahta

ne bih bio gliser

nego bracera

bracera koja pluta

bracera bez veza

bracera ruzinave prove

sada već bez goriva

bez propelera

  
    O PREZIMENU

     

    Moj serdaru

stari Bilaću

deder kaži

kada smo mi otišli na mufu

Kada i tko je iza povlake

upisao ovaj hračak od prezimena

talog neproziran

koji ja eto još uvijek nosim

Zarad čega nismo svi u tvojemu imenu

što je zaboga pošlo po zlu:

da li je netko iz tvog klana bio neposlušan

u parnicama oko zemlje

da li je netko uzjahao mazgu

koju si ti svojatao

da li je netko postupao sa ženom

drugačije nego s marvom

da li se netko okuražio

tvoju svevlast dovesti u pitanje

    Sumnjam da si se htio poigrati riječima

mufa

plijesan

muf ženskog međunožja

koje ti

stari pohotniče

nisi nikada zapravo ni vidio

    Stari silniče

svojata te ovo klupko straha

koje se boji šarke

koje se boji miša

drzniče stari

svojatam te

iako se u strahu neprekidno utječem

Svetom Florijanu

gospi vrpoljačkoj

svim znanim i neznanim bogovima

    Ti se nisi odveć molio

čvrsto si držao na uzdi svoje carstvo

stoga je od tebe teško iskati oprosta

Oprosta i ne tražim

nego samo razjašnjenje tmastog hračka

kojega ne mogu razbistriti murkom

nego slovima

koje nisi nikada naučio

slovima

pradjedu

koji su trud i muka

koji ostavljaju žuljeve

možda bolnije

od onih na tvojim težačkim rukama

  
    SAMOĆA

     

    Reći ćete da sam se povukao

da me nema među ljudima

Ugledavši me

dok ste uposleni oko vaših brodića

vaših vrtova

možda ste dobacili da koračam kao mjesečar

    Što biste tek rekli za zombija

koji korača pustim ulicama

borovom šumom i obalom

zombija koji zna

da nam se prikrada sve okrutnija životinja

svežder

koji će nam se kao korlak

došuljati na vrata

nevidljiva životinja

koja ovdje

kao i drugdje

zariva svoje očnjake

u zemlju tijelo

u vrijeme

    Ovdje gdje smo se nekoć ravnali po oblacima

po boji mora

ptičjem letu

sada stoluju eksperti valutnih klauzula

čitači GUP-a

developeri

financijeri

i ovdje nas ubija kreštanje poreznika

krivokletstvo nekažnjena skota

lažnih procjenitelja

cijene budućnosti

    Ovdje mi je posve jasno

misliočeva poruka

da nas samo jedan bog može spasiti

Ja bih dodao

možda kataklizma

koja bi prodrmala piramidu vrijednosnica

zaloga i obećanja

možda Veliki Jubilej

koji bi izbrisao i zajmove i dugove

podario nam prozračnu čistinu

iz koje bi dužnik i vjerovnik

mogli moći sve započeti iznova

  
    NOSTALGIJA

     

    Vratite mi žbira

u tamnom odijelu

koji tapka na uglu ulice

Vratite mi žbira

koji s cigaretom u ustima

zapisuje tko nas posjećuje

s kime smo se susreli

koji pridaje važnost našoj riječi

kletvi

Vratite mi doušnika

koji na Badnjak

njuška za mirisom bakalara

Vratite mi i žbira i njuškala

s njima sam se mogao nositi

    Uhode danas ne stoje na uglu ulice

zabranjeno im je pušiti

olovka im ne treba

jer su se već ušuljali kroz dvorišna vrata

bez kucanja ušli u kuću

s nama su za stolom

pod prismotrom već drže

čitav moj pričuvni sastav

  
    POLITIČARIMA

     

    Preklinjem vas

nemojte me više zastupati

poštedite me vaših nauma

vašega znanja i vaših umijeća

majke mi

zbilja mi idete na jetru

    Idite u neku drugu pripizdinu

javite se ondje na natječaj

za gradonačelnika

župana

za sabornika

znam da se nećete štedjeti u poslu

znam da nećete poštedjeti narod koji vas dopadne

Skrasite se negdje u susjedstvu

kako bih mogao odahnuti

naslađivati se nevoljama susjeda

njegovoj propasti

kojoj ćete

ne sumnjam

uspješno izložiti vaše nove podanike

  
    MREŽA SE STEŽE

     

    Svijeta u kojemu sam bio doma

više nema

U ovome sam sve sablasniji

    I premda sam znao da je čvrsto tlo

tek koža leoparda koji miruje

ni slutiti nisam mogao

da se zvijer može ovoliko uzvrpoljiti

otvoriti nam ambis pod nogama

    Ne čudite se stoga sve infantilnijim mojim snovima

u kojima mi pada neki dar s neba

u kojima čitam sutrašnje novine

s dobitničkim brojevima lota

jer koliko se god upinjete

vući tratu

uzalud je

ne možemo potegnuti mrežu

u kojoj se sami batrgamo

  
    TEBI

     

    Kad bih i htio izreći pjesmu ljubavnu

to više ne bih mogao svojim glasom

Ti bi mi

moja Koleda

uvijek već bila u glasu

    Kada bih danas nešto htio kazati o ljubavi

stajala bi uz mene

dok bih ja njih sve postrojio

kao ispred streljačkog voda

    Postrojio bih crnokosu djevojčicu

mačkooku djevojčuru

medoustu

onu priprostu i onu lukavu

onu prpošnu

onu čije su slabine bile žitna polja

livade paprati

Postrojio bih sve koje sam zaodjenuo u metafore

    Ti bi stajala pred njima

srnooka Crničko

i zbacila plašt riječi

razotkrila njihovu

golotu

    Jer ti stojiš i s ovu stranu metafore

na tlu

dodirujući ga stopalom

stojiš na tlu

crpeći iz njega

svjetlo svijetlosti

toplinu ljubavi

energiju

  
    PLAVI VRT

     

    Bez tvog znanja čakri

kako bi mogli otrpjeti

izgon u blue gardenu

izgon za stol ispod murve

pod kojom sam te jednoć spazio

sa trbuhom

nabreklim trudom

trudom uda

trudom bedara

    Bez snage blagosti koju u sebi nosiš

bila bi nas zgromila

poruka

Mama ovdje se nešto užasno dogodilo

ja Ive i Kristijan smo živi

glas s otoka

okovanog olovnim morem

glas nacikao od straha i zatomljena užasa

glas koji nikakav bluz ne može izreći

  
    30. KOLOVOZA 2007.

     

    Novinari su iscrpno opisali

ukrcaj u vojarni Bribirskih knezova

desant na Kornat

ispod Velog Vrha

između uvala Lučica i Šipnat

Čitali ste o izgubljenoj Motorolli

o razdvajanju u masliniku

o višesatnoj potrazi

za vatrogascima koji su poletjeli iz polja Željkovac

Zapisan je razgovor

Vatra, Zablaće je!

E?

Jesu li vas zvali da ima unesrećenih?

Koliko, di, reci točno!

A ne znam točno vam reći,

mi smo na brdu, mi i Joško Klarić,

Klarićev sin je na drugoj strani negdi,

ne možemo ga dobiti.

Nisu Dina nikada više dobili

ležao je u klancu

s pet mrtvih i sedam ranjenih gasitelja.

    Drugi neka govore o krivnji i nedužnosti

o datumima rođenja

odjeći

o brentačama

pumpama

o mirisima

o zvukovima

o mjestima gdje ste ih točno pronašli.

    Dragi Ivo

dragi Kristijane

dragi moj Krešimiru

vi pak znate

da oni ne čuju podmuklo zlo u vjetru

podivljalom tako da vas je mogao otpuhnuti,

da se rukama ne pridržavaju kamenja,

da ne čuju zapomaganje i hropac umirućih,

da ne prinose vodu nagorenim usnama,

da ne vide drhtaj tijela od studeni

da nisu njušili garež ljudskog mesa

    da nisu zajecali u klancu križeva

kada ste

ocu

materi

ženi pokazivali

mjesto gdje ste točno našli

Marinovića

Stančića

Strikomana

Lučića

Ševerdiju

trojicu Crvenila

Skočića

Juričeva

dobrog čovjeka Ofija

više savršene žrtve

nego što su bili heroji

    da ne znaju

kako ste jednog kolovoškog dana

u kojemu ste se probudili radoznali dječaci

naglo

prenaglo

postali

odrasli muškarci

  
    SKLONIŠNA ZAŠTITA

     

    Dok sam čitao knjigu o postapokaliptičnom pismu

ti si pisao seminarski rad

o sklonišnoj zaštiti

    Kako ja

– ja kojemu je Svend Erik poslao knjigu o apokalipsama

uzdajući se u moju mračniju misao –

kako ja da te ne zamislim

u uvali Šipnat

nezaštićenog

na otočkoj goleti

dok nosiš vodu umirućim prijateljima

    Što vas je spasilo:

je li to bio Sveti Roko

kip kojega ste nekoliko dana prije

ti Kristijan i Ivo

nosili u seoskoj procesiji

isti kip koji ste našli u uvali Šipnat

ili vas je spasio onaj nadređen Roku

njegova igra slučaja

koju valja uvijek imati na umu

kada tražimo

kada gradimo

skloništa

  
    GEOGRAFIJA ZEMLJE

     

    
      sinu geografu
    

     

    Ne bojiš se zmija

ne bojiš se mraka

pankerskim si čizmama gazio bokanjačke šarke

Noć trošiš

s odgodom svanuća

Nakon što si izabran za glavara sela

gunđali su

em da ne štuješ ritual zastave

em da im nisi uvijek na raspolaganju

em da znate zapjevati

o Triglav planini

o rijeci u Makedoniji

Ti uz psovku odmahuješ rukom

a ja se sjećam kako si u New Havenu

risao geografiju zemlje

koja te vukla

kao što Sargaško more vuče sebi

noćna stvorenja

jegulje

koje su nekoć rujale kalom ovih solina

  
    ZIDOVI

     

    Kao što dolikuje geografu

znaš sve o dalekom kineskom zidu

o zidu Hadrijanovu

berlinskom zidu

o bližim zidovima u Stonu

onome blizu Grebaštice

    Zid koji ti je najbliži

zid koji najbolje znaš

je tvoj zid

koji si rukama sagradio

slagao kamen na kamen

učvrstio ga zacementiranim prstima

    I iako znam da bi se složio s pjesnikom

koji kaže da treba rušiti zidove

znam da svoj nećeš srušiti

znam da budno pratiš svako puknuće

olabavljeni kamen

vraćaš u ležište

kamen po kamen

pa još jedan kamen

iz nježne brige

koja je čvršća od znanja

čvršća od bilo koje mudrosti

  
    JEDNOĆ NOĆOBDIJA

     

    Noćobdija

koji je u mamurnim jutrima

znao reći da se igra života

ni slutiti mogao nije

da će ga sve njegove putanje

dovesti na opustjelu plažu

koju prelijeva

iz koje se slijeva

gmizavo more

    Noćobdija

koji se igrao života

nestajao je u svakom trnuću

mozga i krvotoka

skidali su mu zaštitni oklop

ljuštili mu kožu

    Za iznurujuće južine

naglas priča s nevidljivim noćnicima

mogao bi im doviknuti

u huk juga

koji se lomi o zamračene stijene

Ne bi dobio odgovora

samo muk bora

koji ga opominje

da je život

veći

prepredeniji

meštar igre

  
    BAZEN

     

    iscurila je i zadnja kap požude

za ovom ili za onom

gospođom Robinson

i sada je to samo curak

koji curi zadahom godina

    pa kada ti sanjaš bazen

ja žalim maslinu i draču

i sjetim se Dustina Hoffmana

koji više nije diplomac

kako stoji pred bazenom

s ronilačkom maskom

harpunom

fliperima

i pita se što još od njega traže

kada njegovim psorijatičnim nogama

ne godi voda bazena

nego sol

toć

od petrusimena i selena

kaplja ulja

jer nešto supstancijalnije

nešto sočnije

njegove bezube desni

ne mogu sažvakati

  
    JA I ZABLAĆE

     

    ja i Zablaće

ja iz Zablaća

ja u Zablaću

ja pred Zablaćem

ja u letu povrh Zablaća

Zablaće svih ovih godina u meni

    Zablaće me poučilo prostoru

kako se protežnost gnjušnjava u mjesto

kako mjesto i imaš i nemaš

kako ga negdje drugdje crtaju i brišu

kako ga izmišljamo

kako pamtimo

    u Zablaću sam naučio hodati

po kruzima i crvenici

gacati u lokvi

kalu

nigdje kao u Zablaću nisam brže trčao

u njemu sam padao i dizao se

u njemu sam se uvjerio

da zemlja može izmaći pod nogama

  
    PUPKOVINA

     

    pupkovina koja uvijek iznova izraste

kada kazujemo

iz Zablaća

    pupkovina na rodnom listu

u rubrici adresa

na upit odakle nogometna momčad

odakle sol

odakle riba

ulje

koje smo JATom prevozili na povratnom letu

dok se u avionima još pušilo

vinom i žesticom tažio strah od letenja

    pupkovina

koju nakon četrdeset godina

kazuje camarad svojoj ženi

u sobi tamo negdje iza zabrebačke džamije

on ti je iz Zablaća pokraj Šibenika

on se iz Amerike vratio prije devedesete

    suhonjava ruka druga

slabašna kao naša vršnjačka pobuna

u mojoj ruci

narasloj iz pupkovine

kojom još struji sabašni mlaz okrepe

mlazovi otrova

  
    STAROST

     

    Da ga je mater mogla vidjeti kako sada izgleda

bezub

musav

slabašan kao novorođenče

možebit ne bi širom otvorila bedra

ne

možda bi ih čvrsto stisla

zgnječila okrvavljenu glavicu

tepajući joj

milo moje drago

milo moje

ovako će ti biti bolje

  
    OPORUKA

     

    Kada kucne i taj čas

kada me sustigne ono sasma ljudsko

nemojte žalovati

ali nemojte ni feštati

Poštedite palminu granu

poštedite mramor

križeva je ionako puno na Makalinoj zemlji

Ne pjevušite mi o škrapama i valu

trubač neka uzme slobodno

Uštedite

trebat će vam

    Ne treba mi svećenik

zaboravite na kamenoresca

Ne priređujte sedminu

neka se povorka raziđe

neka se vrate briškuli

Iščupajte pokoju draču

razotkrite crvenicu

u njoj iskopajte raku

U tu crvenicu položite tijelo

razjapite čeljust

između desni stavite kamen sa zemljanim mrvicama

da mogu nešto cuclati

Uz tijelo položite samar

suknene bičve

lašun i motiku

Ako već morate

kod uzglavlja zabodite ploču benkovačkog kamena

da ne bude zabune oko porijekla

  
    MIRILO

     

    Ako budete posao ukopa htjeli pravo dovršiti

zabodite podno nogu još jednu ploču

imat ćete tako mirilo

    Neka između ploča

malaksala duša

nađe mir

neka ondje istrune

i načeto tijelo

i ovo malo što je ostalo od mozga

neka presuši

pljuvačka u ustima

u kojima cuclam jezik koji sam jednom zaboravio

jezik koji sam ovdje silio

progovoriti između zaborava i sjećanja

silio

da promuca

  
    AKO BUDE POVRATKA

     

    Nikad se ne zna

možda ono između mirila

pronađe put povratka

Pa obećavam

da ću za razliku od svojih mrtvih

koje zalud zazivam

biti od pomoći

    Prvo ću zatvoriti dvorišna vrata

tihim koracima doći pred kuću

Ako se vratim ljeti

isprat ću balkon i stepenice

mlazom odagnati sparinu

pogladit ružmarin

lovor i mentu

njihovim mirisima zapuhnut kroz škure

Ako to bude zimi

nasložit ću vam drva pred ulazom

cjepanice hrasta i bukve

potpaljenice

otjerat ću lisicu i čaglja

blagosloviti vas

obujmiti ljubavlju

u kojoj tako često zatajujem

  
    NEOPJEVANI KRAJ

     

    Nježnije ruke Zlarina ovo mjesto ne bi ni dotakle

za njega nema ni poezije ni mira

agavu ne bismo ni prepoznali

a kada smo već kod Arsena

ova mjesta nisu u njegovu srcu

ni kada otvara stisnutu šaku Stjepana Gulina

kojom Stjepan htjedne obuhvatiti grad

    Možda tako treba i biti

zatajiti nas kao madež na koži

bol u zglobovima

kao migrenu

da biste mogli biti domotužno svečani

da biste mogli tepati svojemu gradu

valja sakriti nepozvanog gosta

    Na mrzlom izvoru podno Dinare

ukaza mi se Šibenik

kao izmješteno središte

središte koje mora prigrliti

mala mjesta Zagore

zmijoliku rijeku

nisku otočja

ali i ne-mjesta morskog obruba

    Mi smo mu i drob i krvotok

ali i napušten akord

katkada drečav

nekako uvijek u neskladu

s njegovom milozvučnijom simfonijom

  
    DALMACIJA

     

    Dalmacija mi ide na jetru

kada joj tepaju

smuči mi se i kamen i drača

smuči mi se kala

mandrač i pisma

    Dalmacija mi ide na jetru

kada joj tepaju kao djevici

a ja vidim nakinđurenu djevojčuru

koja se svakome podaje osim meni

    Dalmacija mi ide manje na jetru

od drugih nekih djevojčura

koje silnim namazima privida i laži

prekrivaju bore i staračke vene

koje se mogu nuditi samo na daljinu

  
    UGLAS

     

    I zato braćo uštimajmo glasove

pripremimo stol

natočimo vina

iznesimo pečena lubina

trlju

sočno meso

otkinimo komad vruća kruha

točimo u ulju s lukom i peršinom

nasitimo se i napijmo

jer nas čeka dugi put

put kojemu ne možemo umaći

put za koji nam ne treba matrikula

ni američka ni hrvatska putovnica

put nakon kojega ćemo svi

dospjeti na isto odredište

postaju do koje ćemo doći

bez zakašnjenja

bez odgode

    Ako nismo baš sigurni otkuda smo došli

krajnja destinacija nam je svima poznata

  
    PREVAGA

     

    Njih je sve više i više

iako ne vode populacijsku politiku

i koliko se god mi trudili

vuči mrežu na suho

upregnuti svu snagu

zariti noge u obalu

njihova će biti zadnja

i na kraju ćemo se zaplesti

upasti

u mrežu

koja nas vuče

sve dublje i dublje u bezdan

  
    HRVATSKI PJESNICI

     

    U Donjim Sveticama

ispred Ministarstva

omakne se pjesniku

jedini posao pjesnika

omakne se pjesniku prijatelju

koji zna kako je biti hrvatskim pjesnikom

pjesnik na poslu

pjesnik između Gunje i Murtera

pjesnik koji je praćkom

odapinjao papirnata slova

sa palagruškog svjetionika

    Hrvatski pjesnici svoj posao rade u fušu

otmu od jutra

otmu od noći

potkradaju poslodavce

kradu od žene

kradu djeci

    Ja nisam hrvatski pjesnik

ali radim i u fušu

i kažem

da po mjerilima hrvatskih pljački

ovo nije bila bogzna kakva otimačina

  
    ŠIBENSKI BARD

     

    Umro je pjevač Đeversaka i Prgometa

otplesao svoj posljednji tango

i dok Prgomet i Đeverske

tonu u svoju muklu nigdinu

ja u jednoj drugoj

pjevušim ovu ili onu pjesmu

nesuđenog Argentinca

kušam oskorušu

ližem sol

i sve nešto mislim o njegovu zanatu

čupanja glasja iz jezika

zgubidanskom poslu

u oskudnom zemanu

još niškorisnijem

u doba zazubice

koje ga čak ni ne priječi

nego prepušta

mucanju

  
    ISPOD SVILAJE

     

    Uvik kad si tužan

i kad nemaš nikud ići

sa prijestupom koji si postigao u jeziku
odi do Kijeva

    Popij nešto poslije balota

pa se zaputi u Bajane

izusti ondje riječ ili dvije

protiv noći

protiv graje koja se diže

kada se prekoviše pojede i popije

kada se prekoviše ukaže

onoga što još možeš samo gledati

    Ne boj se ni noći

ni svega onoga čega je prekoviše

jer će te pismonoša

koji ne haje za državne granice

odvest put planineu kojoj ćemo se mi

Marunina sljedba

skloniti

    razoružani škripari

rastureni kao i poljudska bijeda

mahat ćemo bijelim maramama

spremni na predaju neprijatelju

koga nema

kao što nema ni zemlje

koju je bitnik iz rvackog Podgrada

tako uspješno mrzio

  
    GRANČIGULA

     

    Oni koji su živjeli u mraku

znali bi reći

da od Badnjaka

danje svijetlo kreši

taman za dužinu tičjeg skoka

    Ja namjesto tice

vidim grančigulu

grančigulu koja se kliještima

opire zapadanju

iza hrpta zlatnog otoka

    Grančigula

pobogu kakve li riječi
jedva da se može ulaktati
u jezik živi
a kamoli u mračinu mrtvoga

  
    METAMORFOZA

     

    Tamo između Zlarina i Drvenika

gdje je burin

izdubio daljinu

Pinaru kao da netko

nevidljivim koncem

čupa moru

    Pinara više nije otok

nego pijat u zraku

ali nas ta levitacija

nimalo ne čudi

jerbo se ovdje nagledasmo

svakakve fantastike

  
    NA KRAJU GODINE

     

    Skončava dan

u plamsaju predbožićnog sunca

koje zapada točno po sredini Zlarina

našega insula auri

koji pušta teći

zlato svojim padinama

Krajnja je to točka njegovih gasnuća

Odanle će

svakim danom rasti

zapadati sve više prema Prviću

Vodicama

do točke ljetnog usijanja

    Sve to: i Badnjak i otok zlata

i gasnuće sunca i zasljepljujuće more

i crveno ljetno nebo…

    sve to

ako nije tek tlapnja

moglo bi biti pjesma

da u nju umijem upisati

i ovo i ono rođenje

i ovo i ono krštenje

i ovu i onu svadbu

ali i crni lancun koji

u sredini sela

visi iz prozora

tu slijepu pjegu na žutom pročelju

  
    
      OTVORENI KRAJ ILI FUSNOTE BEZ KOJIH SE MOŽE…
    

     

    I.

    Zablaće je mjesto gdje pamćenje ne seže daleko u prošlost. Priče neminovno zastaju pred gluhom prazninom. Ta praznina pogoduje fabrikaciji, izmišljaju. Najstarija materijalna zabilješka o početku današnjeg sela mogao bi biti zapis „FF 1859“ koji se nalazio na kruništu bunara nad cisternom stare škole, nekadašnje rezidencije obitelji Fontana. Nema ni pouzdanih crkvenih zapisa. Novinske kronike Zablaće uglavnom nisu udostojile pribilježiti. Kopajući po toj praznini naišao sam na bilješku putopisca Fortisa koji ovako opisuje zablaćko područje negdje krajem osamnaestog stoljeća:

    
      Kada se nastavi plovidba duž šibenske obale, dalje od ulaza u luku, dolazi se do ravna, ali kamenita područja Zablaća, na kojem je i jezero istoga imena što s pomoću uskoga umjetnoga kanalića održava vezu s morem. Tumarajući tim mjestima, nalazio sam kapi smole što same cure sa stabala trišalja koja su pustili rasti tamošnji pastiri da im pružaju hladovinu stoci za ljetne žege. Jezero je do početka ovoga stoljeća obilovalo solanama, kao i nekoliko drugih obližnjih zemljišta podložnih morskom poplavnjivanju. Sada je tu ribnjak zanemarive vrijednosti, jer se ne posvećuje nikakva pažnja kako bi se u njemu održale ili namnožile vrste.
    

    Navodim taj pasus jer je očito da u vrijeme Fortisova posjeta Dalmaciji na prostoru Zablaća nije bilo spomena vrijednog naselja. Naravno, to ne znači da ranije ovdje nisu živjeli ljudi. To bi uistinu bilo teško tvrditi pogotovo ako imamo na umu značaj tvrđave sv. Nikole ili obližnje solane koje se spominju u nizu publikacija o šibenskom području. Josip Kolanović piše da se u Zablaću sol proizvodila do osamnaestog stoljeća i da „je bila glavni izvor prihoda (principal nervo) ne samo šibenske komore nego i grada. Ona je bila temelj šibenskog gospodarstva“. Na zemljovidu koji Kolanović prilaže ucrtane su pet zablaćkih solana: Jezero Redovnica, Malo Blato, Velo Blato, Solane P. de Ponte i Biskupovo jezero. Međutim, koliko god ta djelatnost bila relevantna za povijesnu valorizaciju samog područja zalud ćemo u Kolanovićevu popisu vlasnika i radnika na tim solanama tragati za spomenom nekog prezimena koje je danas karakteristično za selo. Život solana je već bio ugašen kada su preci današnjih mještana dospjeli na zablaćki poluotok.

     

    II.

    Puk doseljen na zablački poluotok uglavnom je živio od zemlje. Krčio ju je, obrađivao, na njoj nalazio škrtu ispašu za stoku. Nisu se razlikovali od ostalih žitelja uboge Dalmacije. Tek je vremenom taj živalj otkrio more. No i kada se okrenuo moru opet su Zablaćani kopali i rovali tlo jer su, za razliku od krapanjskih spužvara ili zlarinskih koraljara, njima prvih susjeda, bili „salbunari“. Puno prije zore odveslali bi na Harambašino, pokraj Krapnja, krcali pijeskom svoje brodice i onda na vesla u šibensku luku. Nakon istovara odveslali bi natrag u Zablaće. Tako iz dana u dan. Kada je potražnja za morskom soli opala zapućivali su se i u Skradin. To mukotrpno iskustvo mora biti upisano u prikaz poslova i ljudi prvog dijela prošlog stoljeća posebice jer o njemu nema puno svjedočanstava. Stoga ću dati glas Anti Grgasu (Bile), zabilježenom u Furčićevoj knjizi o šibenskom kraju, koji ovako opisuje trud salbunara:

    
      Oditi na salbun bija je pasji život. Tribalo se ustajati rano, i po dvi ure prije zore. Odilo se na salbun tamo između Krapna i Solarisa. Ka’ bi se došlo tamo, svurga bi se brod i unda bi vazeja svaki lopatu i ajde vadi. Salbun se vadija tako da bi svak od nas tri, koliko bi nas bilo u svakoj brodi, ima jedno debelo kopišće, dugo i do osan metri, na komu je bila jedna lopata i to bi se kopišće pušćavalo u more na dubinu pe’, šest, sedam metri – kako ka’ i onda bi se su ton lopaton zabadalo dolikar i ništa. I tako dok se ne bi napunila brod salbuna. Dikodar bi se užala napuniti brod kroz tri oli četiri ure, dikodar po sedam, osan uri. Bilo bi još kako-tako, ka’ bi bilo lipo teplo vrime. Ali užalo bi dikodar biti i toliko zima da bi se ruke ledile na kopišću, jer se užalo oditi po savakakovu vrimenu, u svako doba godine.
    

    
      E’ sa’ ka’ bi se nakrcali salbuna, ala ga vozi u Šibenik oli u ko drugo misto, iskrcati ga i unda pmalo pu’ doma. I uz ti priveliki trud da se je bilo makar naisti.
    

    Naslušao sam se takvih opisa tegobnog životarenja. Ona su me uvjerila da je slavljenički govor o hrvatskom priobalju manjkav, da prikriva iskustvo koje je barem naš dio tog priobalje nekoć sudbinski odredilo. Postupak kojim se briše to iskustvo izjednačuje, krivotvori iskustvo na jadranskoj obali pa i u širem mediteranskom bazenu. Zasigurno postoje zajednička obilježja življenja na crti između mora i kopna ali različite činjenice uvijek utječu na to da kolektiviteti na različitim konfiguracijama obale sraz kopna i mora žive na različite načine. Šibensko priobalje zoran je primjer različitosti razlomljena krajolika na kojemu svaka kosina ili terasa na obroncima uzvisina, svako udubljenje, dina ili mlaka, da parafraziram znalački opis Mediterana iz knjige o „korumpirajućem moru“, ima vlastiti identitet. Veliki znalac tog mora Predrag Matvejević je jednom ustvrdio da na Mediteranu nije ispisana njegova „poetika skromnoga“. Iskopinama zablaćkog iskustva, u mjeru u kojoj jesu napor da se posluša taj naputak, dopiremo do onoga što sam već gore imenovao „poetikom bestijalnosti“.

     

    III.

    Ratovi kao međaši velike povijesti nisu mimoišli Zablaće. Dok o zbivanjima za vrijeme Prvoga svjetskog rata nema tragova, spomenik u Zablaću s popisima civilnih žrtava i palih boraca svjedoči o sudbini sela u Drugom svjetskom ratu. Međutim, spomenik komemori samo je dio priče. Zapisima o ratu želim nadopuniti spomeničko šturo nizanje imena, ali isto tako želim, po ne znam koji put, ispraviti krivotvorenje povijesnih činjenica koje ne samo iritira nego vapi za istinom. Naime, susretao sam se sa zapisima ali i s govornicima koji bi o Zablaću govorili kao o „četničkom selu“. Zgražanje i ljutnja koji su mnogi svjedoci tog zlosretnog vremena redovito iskazivali kada bi naišli na takvo prozivanje nadahnulo je ono što slijedi.

    Rastužuje me činjenica da tijekom svih ovih godina iz samoga sela nije bilo potrebe da se upozori na laž i klevetu. A trebalo je samo malo truda. Taj trud bi pojasnio da su na kraju Drugoga svjetskog rata njemačke vojne komande angažirale četnike u diverzantsko-terorističke akcije. U jednom izvještaju Komande 15. armijskog korpusa iz studenog 1943. godine čitamo da se specijalne četničke grupe upućuju u komunističku pozadinu. Njemačko pribjegavanje subverzivnim metodama borbe protiv Narodnooslobodilačkog pokreta bilo je motivirano strahom od desanta savezničkih snaga na obalu. Pozadina Zablaća, posebice vojna postrojenja u okolici i plovni put unutarnjim morem pred Zablaćem bili su strateški važna mjesta. Drugačije kazano, geografski smještaj je odredio ratnu sudbinu njegovih žitelja.

    Radi organiziranja terorističko-diverzantskih akcija na ovom području, u Šibenik je 1944. godine došao poručnik Reinhard Kops, poznatiji pod imenom Konrad. On je organizirao policijsku grupu, nazvanu jedinica Konrad, dio koje, sastavljene od četnika, folksdojčera i drugih, je bio smješten u Zablaću, a dio u Arbanasima kod Zadra. Komandant četničke jedinice u Zablaću je bio njemački podoficir Fritz Raedler. Jedinica je bila obučena u njemačke uniforme, ali su zamaskirani kao partizani upadali i pustošili na kopnu i na otocima. Pokolj na otočiću Dvanjka je akcija koja je najdublje urezana u kolektivno pamćenje starijih mještana Zablaća.

     

    IV.

    Vrijeme između Drugog svjetskog rata i Domovinskog rata, doba mraka kako ga drugi imenuju, značajno je i za zablaćki kolektivitet i za pojedinačne sudbine ovdašnjih žitelja. Na početku prvog poraća zablaćki težak postaje tvornički radnik. Ubrzo potom, procesi modernizacije, kao što je elektrifikacija, spajanje sela na vodovodnu mrežu, uvođenje telefona da nabrojim samo neke, transformiraju i prostor i doživljaj vremena. Stoga se nipošto ne slažem s onima koji smatraju da iskustvo rada u tvornicama kontaminira sliku o selu. Naprotiv. Započevši s evociranjem trenutka kada ovdašnji čovjek ulazi u tvornicu, kada se selo umrežuje u širu prostornu konfiguraciju, nastojim evocirati slike i sjećanja na vrijeme koje se iz mojeg osobnog rakursa pričinja ljudskijim, punijim, usudio bih se kazati, ugodnijim nego što ga dominantni pravorijek nastoji prikazati. Pokušao sam prizvati rečeno razdoblje slikama uz koje bi valjalo progovoriti o iskustvo iseljeništva pa je to razlogom zašto se mjestimice obzorje iskustva Amerike nadvija nad zablaćki poluotok. No prije negoli se zaputimo preko Atlantika pozivam na posjet ljudima i poslovima, mjestima i zgodama poraća.

     

    V.

    Kao ni o štošta drugome ni o početku iseljavanja Zablaćana u prekooceanske zemlje nema točnih podataka. To je iseljavanje dionica ili krak mnogoljudnog odlaska Dalmatinaca u Novi svijet na kraju devetnaestog stoljeća. Ako postoji neka specifičnost onda je to, s jedne strane, brojčanost odlazaka i, s druge, neprekidnost samog procesa. Motivirani ponajviše ekonomskim razlozima zablaćki su iseljenici i kao radnici i kao poslodavci, i kao pojedinci i kao obitelji, znali iskoristiti mogućnosti koje su im se otvorile dolaskom u Novi svijet. Nema dvojbe da im je ondje već postojeća mreža prihvata ponudila odskočnu dasku za ostvarenje „američkog sna“. Zablaćana ima u Australiji, Kanadi, bilo ih je u Južnoj Americi ali dva su američka grada u središtu zablaćke američke priče: New York i San Pedro, Kalifornija. Nikada nisam bio u San Pedru, nisam bio ni u Australiji, dva dana sam bio u Torontu. Niz sam godina živio u New Yorku, kasnije sam ga posjetio nekoliko puta pa je razumljivo da ono što slijedi uvelike potječe iz mojeg njujorškog iskustva. Pored vlastitih doživljaja u to je iskustvo utkana predaja suseljana koji su nepripremljeni, svikli na vidik omeđen šibenskim otocima, doživjeli sučeljenje s najčudesnijim od svih otoka, s Manhattanom. Jednom ranijom zgodom sam tekst koji sam posvetio upravo tom iskustvu odlaska započeo sljedećim riječima: Od Prvića na svjerozapadu do Krapnja na jugoistoku, s pukotinom između Zlarina i Drvenika sred koje se Pinara u raznim vremenskim prilikama odaje svojim kameleonskim preobrazbama (peka, tanjur, leteći tanjur…), pred nama je uvijek stajao obruč otoka. Bili su nam zaklonom, nudili su se kao mogućnost, bili su zapreka, bili su doista mjesta koja odvajaju ali koja su istodobno izazovi razmjene s drugima, sa svijetom. U nizu otoka koji obrubljuju hrvatsku obalu služeći joj kao štit ali češće kao labirint kroz koji se probijalo do otvorenije pučine, Jabuka bi se mogla smatrati posljednjom zaprekom. I kako da moreplovci u imenu te jadranske stijene, čijim bi brisanjem s morske površine prsnula i posljednja vezivna spona s mjestom prisnosti i podrijetla, ne čuju zov one druge, velike, Jabuke, grada-otoka kojemu smo se mi, uz nebrojeno mnoštvo ostalih, s nadom i zebnjom zapućivali.

     

    VI.

    Ako je dosad osobni glas bio zapreten u nastojanju da se izrekne kolektivno iskustvo, ako je ponegdje posve izmješten i na njegovu mjestu govore drugi, u zadnjem ga dijelu puštam govoriti bez neke osobite stege. On se dotiče najintimnijih doživljaja i strepnji ali uvijek svjestan perifernosti svojega smještaja. U tom smislu je protivan navadama da se šire područje grada Šibenika izostavi iz zavičajnog govora usredotočenog na sam grad. Ilustrirat ću tu sklonost stihovima Stjepana Gulina posvećenima rodnom gradu: „u šaku bi mi stao: /malen i dubok,/ srknuo bih te/ da nisi kamen“. Od Gulina ću posuditi metafore kojima možemo artikulirati zagovor obuhvatnijeg, usudio bih se reći istinitijeg, poimanja regionalnog identiteta. To širokogrudnije poimanje će ustvrditi da kamen o kojemu pjeva pjesnik nije samo onaj uzidan u ubave građevine grada nego je isto tako i kamen i krš s kojima su se hrvali težaci šibenskog kraja. To je kamen koji su krčili i primorci i otočani i stanovnici Zagore. Taj kamen na koji se mnogi pozivaju kada tepaju gradu Šibeniku nije samo onaj na kojemu stoji grad nego je taj kamen sudbinski odredio način života na tom krševitom tlu. Srknemo li istinski takvoga kamena uvidjet ćemo kako je grad uvijek već umrežen u okolni prostor. Iz tog prostora znamo da valja olabaviti stisnutu šaku i otvorenih ruku prigrliti ne samo grad, nego njegove otoke, priobalni pojas i njegovo zaleđe.

  
    Stipe Grgas

    Rođen 1951. u Zablaću kraj Šibenika. Diplomirao je anglistiku i sociologiju na Filozofskom fakultetu u Zagrebu. Nakon diplomiranja upisao je poslijediplomski studij književnosti koji je završio radom „Vacillations in the Art and Vision of William Butler Yeats“. Dvije je godine radio kao srednjoškolski profesor engleskog jezika u Drnišu, potom je postao asistent na Odsjeku za anglistiku Filozofskog fakulteta u Zadru. Doktorirao je s tezom „Iščitavanje djela W. B. Yeatsa u kontekstu Nietzscheove filozofije“ na Filozofskom fakultetu u Zagrebu. Na zadarskoj ustanovi obnašao je dužnosti pročelnika Odsjeka i prodekana za znanost. Kao redovni profesor u trajnom zvanju 2005. godine preuzima katedru za amerikanistiku Filozofskog fakulteta u Zagrebu.

    Objavio je stotinjak znanstvenih radova iz područja anglofonih književnosti te niz prijevoda. Posebna su područja njegova znanstvenog interesa kultura i književnost dvadesetog stoljeća u Sjedinjenim Državama i Irskoj te pitanje ljudske prostornosti. Na doktorskim studijima predavao je kolegije o prostoru / geografiji i književnosti te o ekonomiji i književnosti. Sudionik mnogih tuzemnih i inozemnih konferencija, gostovao je na nekoliko europskih sveučilišta (Genova, Leipzig, Aarhus, Odense), a u dva je navrata bio Fulbrightov stipendist: u akademskoj godini 1994/1995. (Sveučilište Yale, New Haven) i u ljetnom semestru 2011. godine (Sveučilište Cornell, Ithaca). Dvaput je bio predsjednik Hrvatskog društva anglističkih studija. Bio je predsjednik Hrvatskog udruženja američkih studija te krovne Asocijacije američkih studija za jugoistočnu Europu (Hrvatska, Crna Gora, Srbija i Makedonija). 2021. odlazi u mirovinu. Sveučilište u Zagrebu dodijelilo mu je titulu profesora emeritusa.  Član je Hrvatskog društva pisaca. Sa Svendom Erikom Larsenom uredio je knjigu The Construction of Nature (1994). Urednik je antologije irske kratke priče Otok gipsanih svetaca (2004).

    Objavio: Nietzsche i Yeats (znanstveni rad, 1989); Ispisivanje prostora: čitanje suvremenog američkog romana (znanstveni rad, 2000); Kažnjavanje forme: irsko pjesništvo poslije Yeatsa (eseji, 2006); Američke studije danas: identitet, kapital, spacijalnost (eseji, 2014); Zablaće (poezija, 2019); Geografije srca (poezija, 2023).

